**Nolikums Nr.10**

**APSTIPRINĀTS**

ar Daugavpils pilsētas domes

2013.gada 8.augusta

lēmumu Nr.319

(protokols Nr.19 8.§)

**PILSĒTBŪVNIECĪBAS un VIDES KOMISIJAS**

**NOLIKUMS**

**1. Vispārīgie noteikumi**

1. Šis nolikums nosaka Daugavpils pilsētas domes Pilsētbūvniecības komisijas (turpmāk – Komisija) izveidošanas mērķus un uzdevumus.
2. Komisija ir Daugavpils pilsētas domes (turpmāk – Dome) pakļautībā esoša institūcija.
3. Komisijas darbību reglamentē Latvijas Republikas Satversme, Latvijai saistošās starptautiskās tiesību normas, Latvijas Republikas likumi, Latvijas Republikas Ministru kabineta noteikumi un ieteikumi, Latvijas Republikas ministriju normatīvie akti, Daugavpils pilsētas domes saistošie noteikumi, lēmumi un rīkojumi, šis nolikums, kā arī citi normatīvie akti.
4. Komisiju reorganizē vai likvidē saskaņā ar Latvijas Republikas spēkā esošajiem normatīvajiem aktiem un ar attiecīgās Domes lēmumu. Komisijas locekļu skaitu, personālsastāvu un priekšsēdētāju apstiprina Daugavpils pilsētas dome.
5. Komisijai ir noteikta parauga veidlapa ar Daugavpils pilsētas ģerboņa attēlu un Komisijas pilnu nosaukumu.

**2. Komisijas izveidošanas mērķis un uzdevumi**

6. Komisijas izveidošanas mērķis ir sniegt atzinumus būvniecības un vides aizsardzības jautājumos, kas atrodas Daugavpils pašvaldības kompetencē, lai regulētu un koordinētu arhitektūras un būvniecības attīstību un vides aizsardzību atbilstoši spēkā esošiem normatīvajiem aktiem.

7. Komisijas izveidošanas uzdevumi – sniegt atzinumu jautājumos par:

* 1. Daugavpils pilsētas administratīvās teritorijas plānojumu, detālplānojumiem un to sastāvā esošajiem apbūves noteikumiem, kas ir obligāti visiem būvniecības dalībniekiem un attiecas uz visu veidu būvēm vietējās pašvaldības administratīvajā teritorijā;
  2. dažādu jautājumu izskatīšana par būvniecību juridisko un fizisko personu īpašumā esošajos zemes gabalos;
  3. Daugavpils pilsētai svarīgu būvprojektu izskatīšana un rekomendēšana to akceptēšanai Pilsētplānošanas un būvniecības departamentā;
  4. fizisku personu iesniegumu izskatīšana par zemes gabalu iznomāšanu ģimenes māju būvniecībai;
  5. juridisko personu iesniegumu izskatīšana par zemes gabalu iznomāšanu būvniecībai;
  6. grozījumu izskatīšana apbūves noteikumos un pilsētplānošanas dokumentos;

7.7. pašvaldības vides aizsardzības pasākumu pilnveidošana;

7.8. pašvaldības teritorijas labiekārtošanas un uzturēšanas atbilstoši ekoloģiski tīras vides prasībām nodrošināšana;

7.9. pašvaldības ilgtspējīgas attīstības vides aizsardzības jomā veicināšana”.

**3. Komisijas tiesības un pienākumi**

1. Komisijas pienākumi ir šādi:
   1. sniegt informāciju fiziskām un juridiskajām personām par jautājumiem, kas atrodas komisijas kompetencē;
   2. izskatīt personu iesniegumus, sūdzības un priekšlikumus (turpmāk – iesniegums) un pamatotu lēmumu;
   3. sniegt informāciju un konsultācijas personai saprotamā veidā.
2. Komisijai ir tiesības:
   1. pieprasīt un saņemt informāciju, ja šīs ziņas nepieciešamas, lai pieņemtu lēmumu;
   2. iesniegt priekšlikumus Domei par Domes saistošajiem noteikumiem un iekšējiem normatīvajiem aktiem būvniecības jomā.

**4. Komisijas struktūra**

1. Komisijas locekļiem obligāta augstākā izglītība būvniecības jomā vai tiesību zinātnē. Komisijas priekšsēdētāja vietnieku un sekretāru (protokolistu) ievēl komisija balsojot.
2. Par komisijas darbību atbild komisijas priekšsēdētājs. Tā prombūtnes laikā – vietnieks.
3. Komisijas sēdes notiek pēc komisijas priekšsēdētāja vai viņa vietnieka ierosinājuma, bet ne retāk kā reizi mēnesī.
4. Komisijas sēdi vada komisijas priekšsēdētājs. Komisijas priekšsēdētāja prombūtnes laikā viņu aizvieto priekšsēdētāja vietnieks.
5. Komisijas sēde ir lemttiesīga, ja tajā piedalās vairāk nekā puse no komisijas locekļiem.
6. Pilsētplānošanas un būvniecības departaments nodrošina komisijas sēdes protokolēšanu. Komisijas sēdes protokolā norāda darba kārtību, sēdes dalībniekus un personas, kuras izteikušās par attiecīgo jautājumu, kā arī pieņemtos lēmumus un komisijas dalībnieku atšķirīgos viedokļus. Komisijas sēdes protokolu paraksta Komisijas priekšsēdētājs un sekretārs (protokolists).
7. Komisijas lēmums ir pieņemts, ja par to nobalso vairāk nekā puse klātesošo komisijas locekļu.
8. Ja balsu skaits ir vienāds, komisijas priekšsēdētāja balss ir izšķirošā.

**5. Komisijas darbības organizācija**

1. Pilsētplānošanas un būvniecības departaments nodod lietas materiālus, kas saistīti ar izskatāmo jautājumu izskatīšanu, komisijas priekšsēdētājam.
2. Komisija ir tiesīga atlikt jautājuma izskatīšanu, ja iesniegums nav noformēts atbilstoši likuma prasībām vai nav pievienoti visi nepieciešamie dokumenti.
3. Komisijas sēdēm nepieciešamos dokumentus un informāciju sagatavo Pilsētplānošanas un būvniecības departaments.
4. Komisijai ir tiesības pieaicināt fiziskas personas un juridiskas personas pārstāvjus komisijas sēdē. Pilsētplānošanas un būvniecības departaments nosūta aicinājumu ar norādi par ierašanās datumu, laiku.
5. Komisijai ir tiesības pieprasīt no iesniedzēja papildu informāciju, ja tā nepieciešama lēmuma pieņemšanai.
6. Komisijas lēmumi tiek noformēti sēdes protokola izraksta veidā.
7. Komisijas darbības tiesiskumu nodrošina Komisijas priekšsēdētājs.

**6.Komisijas pieņemto lēmumu apstrīdēšanas kārtība**

25. Komisijas pieņemtais lēmums vai faktiskā rīcība pārsūdzama likumā noteiktajā kārtībā.

Domes priekšsēdētājs J.Lāčplēsis